**Tájékoztató a névjegyzékkel kapcsolatos kérelmek benyújtásáról az Európai Parlament tagjainak választásán**  
  
Tisztelt Választópolgárok!  
  
A 2014. május 25. napjára kitűzött európai parlament tagjainak általános választásán **az Európai Unió más tagállamának választópolgára,** amennyiben Magyarországon lakóhellyel rendelkezik, **2014. május 9. napján 16 óráig kérheti, hogy központi névjegyzékbe vétele az Európai Parlament tagjainak választására is kiterjedjen,** így szavazati jogát Magyarországon gyakorolja.  
  
A névjegyzékbe vétel kiterjesztésére vonatkozó kérelem visszavonására 2014. május 15-éig van lehetőség.  
  
**A Európai Parlament tagjainak választásán a választópolgárnak lehetősége van továbbá:   
- átjelentkezéssel történő szavazásra,** amennyiben a választás napján lakóhelyétől távol tartózkodik,  
- **külképviseleten történő szavazásra,** amennyiben a választás napján külföldön tartózkodik  
- **mozgóurna igénylésére,** amennyiben egészségi állapota, fogyatékossága miatt mozgásában gátolt  
  
***Az egyes kérelmekkel kapcsolatos tudnivalók:***  
  
Névjegyzékbe vétel iránti kérelem (Európai Unió más tagállamának választópolgára számára)  
  
A kérelemnek **2014. május 9-én 16 óráig** kell beérkeznie a választási irodához. A kérelem **2014. május 15. napjáig visszavonható.**  
  
A kérelemben a kötelezően kitöltendő személyes adatokon túl a választópolgárnak nyilatkoznia kell arról, hogy szavazati jogát csak Magyarországon gyakorolja.  
  
Átjelentkezés iránti kérelem:  
  
A kérelemnek **2014. május 23-án 16 óráig** kell beérkeznie a választási irodához. Az átjelentkezési kérelem eddig az időpontig módosítható illetve visszavonható.  
  
A kérelemben a kötelezően kitöltendő személyes adatokon túl meg kell jelölni azt a települést ahol szavazni kíván.   
  
Külképviseleti névjegyzékbe vétel iránti kérelem:  
  
A kérelemnek **2014. május 17-én 16 óráig** kell megérkeznie a választási irodához. A külképviseleti névjegyzékből való törlés, vagy annak a külképviseletnek a módosítása, ahol szavazni kíván a választópolgár, ugyanezen időpontig kérhető.  
  
A kérelemben a kötelezően kitöltendő személyes adatokon túl meg kell jelölni azt a külképviseletet, ahol a választópolgár szavazni kíván, továbbá postai értesítési címet, ha a választási iroda döntését nem a magyarországi lakhelyére kéri kézbesíteni.  
  
Mozgóurna iránti kérelem:  
  
A kérelemnek **2014. május 23-án 16 óráig** kell beérkeznie a választási irodához, vagy **a szavazás napján** is benyújtható a **Szavazatszámláló Bizottsághoz legkésőbb 15 óráig.**  
  
A kérelmet meghatalmazott útján is be lehet nyújtani, ez esetben a kérelmet a meghatalmazott írja alá, amely mellé csatolni kell a közokiratba vagy teljes bizonyító erejű magánokiratba foglalt meghatalmazást.   
  
A kérelemben a kötelezően kitöltendő személyes adatokon túl meg kell jelölni a kérelem indokát, valamint a kérelmező tartózkodási helyét, ahova a mozgóurnát kéri.   
  
***A kérelmek benyújtásának helye, módja***  
  
A kérelem benyújtható:   
  
- személyesen a lakóhely vagy (a lakcímkártyán is szereplő) tartózkodási hely szerint illetékes helyi választási irodához  
- levélben a lakóhely, ennek hiányában a tartózkodási hely szerint illetékes helyi választási irodához  
- ügyfélkapun keresztül, vagy   
- a választások hivatalos honlapján, a www.valasztas.hu oldalon.   
  
**Felhívom a Tisztelt Választópolgárok figyelmét, hogy a kérelemben szereplő valamennyi személyes adatot meg kell adni, az igazolványban szereplő adatokkal megegyezően, pontatlan vagy hiányos kérelemnek a választási iroda nem adhat helyt. Az elutasítás esetén a kérelem ismételten benyújtható.**   
  
A kérelem benyújtásával kapcsolatban további információ a Választási Információs Szolgálattól kérhető a 06-70-380-1796 telefonszámon.

Helyi Választási Iroda